钦定古今图书集成/明伦汇编/闺媛典/第003卷 > 郑氏女孝经 > 《举恶章第十八》
## 钦定古今图书集成/明伦汇编/闺媛典/第003卷 > 郑氏女孝经 > 《举恶章第十八》

诸女曰：“妇道之善，敬闻命矣。小子不敏，愿终身以行
之。敢问古者亦有不令之妇乎？”大家曰：“夏之兴也以
涂山，其灭也以妹喜；殷之兴也以有莘氏，其灭也以
妲己；周之兴也以太任，其灭也以褒姒。此三代之王，
皆以妇人失天下，身死国亡，而况于诸侯乎？况于卿
大夫乎？况于庶人乎？故申生之亡，祸由骊女；愍怀之”
废，衅起《南风》。由是观之，妇人起家者有之，祸于家者
亦有之。至于陈御叔之妻夏氏，杀三夫，戮一子，弑一
君，走两卿，丧一国，盖恶之极也。夫以一女子之身，破
六家之产，吁！可畏哉！若行善道，则不及于此矣。